Oslo, 3. april 2014

YS Kommune:

**Lønnsnivået må heves**

**‑ Lønnsnivået må heves betydelig og etterslepet hentes inn, sier Erik Kollerud, leder i YS Kommune (YS K). Lønnsoppgjøret i kommunesektoren startet i dag.**

‑ KS-området har hatt en mindrelønnsutvikling sammenliknet med privat sektor. Denne utviklingen må snus, fremholder Kollerud.

YS K-lederen peker på at det er svært alvorlig at mange i kommunesektoren har blitt hengende etter sammenlignbare grupper i andre sektorer. - Det fremtidige arbeidskraftbehovet i kommunal sektor tilsier at det er behov for en merlønnsutvikling i kommunesektoren, sier Kollerud.

‑ Det må gjøres mer attraktivt å jobbe med velferd. Statusen må heves, kompetanse må gi uttelling og det må tilbys heltidsstillinger, mener Kollerud.

YS Kommune peker på at en hensiktsmessig oppgavedeling mellom yrkesgrupper vil bidra til bedre kvalitet, mer effektiv ressursbruk og økt fokus på kjerneoppgaver samtidig som ansattes motivasjon blir styrket.

YS Kommune vil verne om normalarbeidsdagen.

YS Kommune krever at det skal være likeverdige lønns-, pensjons- og arbeidsvilkår når oppgaver eller tjenester skilles ut, konkurranseutsettes, privatiseres eller fristilles. Vilkårene skal være som om oppgavene ble utført av virksomhetens egne ansatte.

Forhandlingene i KS-området har frist ved midnatt natt til 1. mai. Blir det ikke enighet går oppgjøret til mekling.